Икенсе донъя һуғышынан һуң донъяла үлем язаһын ҡулланыуҙы кәметеү һәм бөтөрөү тенденцияһы күҙәтелә. Был йәһәттән БМО-ның Генераль Ассамблеяһы 1948 йылдың 10 декабрендә ҡабул иткән Кеше хоҡуҡтарының ғөмүми декларацияһының 3-сө һәм 5-се статьяларының нормалары мөһим роль уйнай, унда һәр кемдең йәшәүгә хоҡуғы бар һәм бер кем дә ғазаплауға, аяуһыҙ, кешелекһеҙ йәки хурлыҡлы мөғәмәләгә йәки язаға дусар ителмәйәсәк тигән һүҙҙәр яҙылып үтелгән. Мәскәү дәүләт университетының енәйәт хоҡуғы һәм криминология кафедраһы авторҙары фекеренсә, «был контекста үлем язаһы тупаҫ һәм кешелекһеҙ язаға ҡағыла». Бынан тыш, үлем язаһын бөтөрөү БМО Генераль Ассамблеяһының 1977 йылдың 8 декабрендәге һәм 1980 йылдың 15 декабрендәге резолюциялары, шулай уҡ 1989 йылдың 15 декабрендә БМО Генераль Ассамблеяһы тарафынан ҡабул ителгән Гражданлыҡ һәм сәйәси хоҡуҡтар тураһындағы пактҡа икенсе факультатив протоколы менән тәҡдим ителә.